《张周韩侍御迁居北市示诗次韵》
宋代·葛胜仲

神羊厌峨冠，铜虎出分土。一区久未卜，薄遽归无所。

寓居得爽久，众口粗安堵。委怀荣槁外，长歌乐韶武。

自言倦霜台，笔端有萧斧。毋宁乞小愒，松菊问衡宇。

未看武当山，聊踏南梁鼓。浮生皆寄耳，莫作飘流苦。

要津况虚位，掀腾在仰俯。政恐尺一来，均人隔绥抚。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。